Мазэ псокIэ еджахэр
Къэбэрдей-Балъкъэрым и Муслъымэнхэм я дин IуэхущIапIэм къызэригъэпэщри, республикэм и жылагъуэхэм щылажьэ ефэндыхэмрэ абы- хэм я дэIэпыкъуэгъухэмрэ я щIэныгъэм щыхагъахъуэ мазэ курсхэр Iэбу-Хьэнифэ и цIэр зезыхьэ Кавказ Ищхъэрэ ислъам университетым зы мазэкIэ щекIуэкIащ.
Республикэм и дин IуэхущIапIэ нэхъыщхьэм и унафэщI Дзасэжь Хьэзрэталий зэхыхьэр къыщызэIуихым къыхигъэщащ мазэ псокIэ ирагъэкIуэ-кIа дерсхэм мыхьэнэшхуэ зэраIэр икIи ахэр бегъымбар лъапIэм и мыпхуэдэ хьэдисым зэрыхуэкIуэр: «Дунейм фыкъытехьэу фехыжыху щIэныгъэ фылъыхъуэ» псалъэхэм.
КъБР-м Граждан жылагъуэ институтхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор къыхигъэщхьэхукIащ, мыпхуэ-дэ мазэ егъэджэныгъэхэр къэрал властым и IуэхущIапIэ зэмылIэужьыгъуэхэмрэ муслъымэн жылагъуэм щыщу зи къалэнхэр жыджэру зыгъэзащIэхэмрэ я зэхуаку зэгурыIуэныгъэ, зэхэщIыкI дэгъэлъыным зэрыхуэунэтIар.
Аушыджэр къуажэм и Iимам Жылокъуэ Мухьэмэдин езыми мазэ псокIэ и гъусахэми я цIэкIэ фIыщIэ яхуищIащ гугъу закъыдезыгъэхьа егъэджакIуэ-хэм.
— Нэхъапэм дызыщымыгъуазэу щыта куэд абыхэм зэхыдагъэхащ. А щIэныгъэр ди лэжьыгъэм хуабжьу къыщытхуэщхьэпэнущ, — жиIащ абы.
Мазэ курсхэм едэIуахэм ящыщу 45-м сертификатхэр иратыжащ. Абыхэм я цIэхэр къизыIуар КъБР-м и Муслъымэнхэм я дин IуэхущIапIэм и унафэщIым и къуэдзэ Емкъуж Анзорщ.
КЪУМАХУЭ Аслъэн.
